REPUBLIKA SRBIJA

NARODNA SKUPŠTINA

Odbor za ustavna pitanja

i zakonodavstvo

04 Broj: 06-2/187-15

28. april 2015. godine

B e o g r a d

Z A P I S N I K

105. SEDNICE ODBORA ZA USTAVNA PITANjA I ZAKONODAVSTVO NARODNE SKUPŠTINE, ODRŽANE 28. APRILA 2015. GODINE

Sednica je počela u 16,00 časova.

Sednicom je predsedavao dr Aleksandar Martinović, predsednik Odbora.

Sednici su prisustvovali članovi Odbora: Žarko Mićin, Veroljub Arsić, Živan Đurišić, zamenik člana Dragana Nikolića, Biljana Pantić Pilja, Branka Janković, Svetislav Vukmirica, Vojislav Vujić, zamenik člana Petra Petrovića, Neđo Jovanović, Nenad Nikolić, zamenik člana Dragana Polovine, Mirko Čikiriz, Tanja Tomašević Damnjanović, Balint Pastor i prof. dr Janko Veselinović.

Sednici nisu prisustvovali članovi Odbora: Žarko Obradović, Vesna Martinović i Vesna Besarović, kao ni njihovi zamenici.

Sednici je prisustvovala i Brankica Janković, diplomirani pravnik iz Beograda, predloženi kandidat za Poverenika za zaštitu ravnopravnosti.

Na predlog predsednika Odbora, većinom glasova (sa 12 glasova za, jednim protiv, od ukupno 13) je usvojen sledeći

D n e v n i r e d :

1. Utvrđivanje Predloga za izbor Poverenika za zaštitu ravnopravnosti.

Tačka dnevnog reda. Utvrđivanje Predloga za izbor Poverenika za zaštitu ravnopravnosti.

Pre prelaska na odlučivanje o tački dnevnog reda, za reč se javio član Odbora prof. dr Janko Veselinović i predložio predsedniku Odbora dr Aleksandru Martinoviću da odloži sednicu Odbora, kako bi se upoznali sa biografijom gospođe Brankice Janković, ističući da nije na vreme dobio potreban materijal za sednicu i da nije u mogućnosti da kompetentno odlučuje o tački dnevnog reda. Naglasivši na kraju izlaganja da je predsednik Odbora dr Aleksandar Martinović, time prekršio odredbe člana 72. st. 1. i 4. Poslovnika Narodne skupštine („Službeni glasnik RS“, broj 20/12 – prečišćen tekst).

Na predlog predsednika Odbora dr Aleksandra Martinovića, Odbor se većinom glasova izjasnio da nije povređen Poslovnik Narodne skupštine (sa 12 glasova za, jednim glasom protiv, od ukupno 13).

Predsednik Odbora, dr Aleksandar Martinović, je obavestio člana Odbora prof. dr Janka Veselinovića da je dobio materijal potreban za rad na sednici Odbora, kao i da su svi članovi Odbora na vreme obavešteni o terminu održavanja sednice Odbora, kao i o materijalu.

U nastavku sednice, za reč se javila Brankica Janković, diplomirani pravnik, predloženi kandidat za Poverenika za zaštitu ravnopravnosti, koja se zahvalila na kandidaturi poslaničkim grupama u Narodnoj skupštini. Ona je istakla da poseduje znanja i iskustva stečena u institucijama u kojima je do sada radila, koja će joj pomoći u vođenju institucije Poverenika za ravnopravnost. Bavila se socijalnom politikom, sedam godina rukovodila je Gerontološkim centrom Beograd, četiri godine radila je u obrazovanju. Bavila se inkluzijom Roma, zaštitom starih, ravnopravnošću žena.

Istakla je da je Poverenik za ravnopravnost institucija koja je ustanovljena zakonom 2009. godine, i kao takva relativno „mlada“ institucija. Izrazila je spremnost da učestvuje, u saradnji sa Narodnom skupštinom, u daljoj izgradnji i jačanju institucije Poverenika, na sticanju poverenja građana, tako da se građani koji su diskriminisani sa poverenjem obraćaju ovoj instituciji. Cilj je da u godinama koje su pred nama stvorimo jedno ravnopravnije i demokratskije društvo. Da bi se postigla ravnopravnost svih građana, potrebno je još puno toga uraditi, jer neki tradicionalni oblici diskriminacije još postoje.

Odbor je utvrdio i odlučio da dostavi Narodnoj skupštini Predlog odluke o izboru Brankice Janković za Poverenika za zaštitu ravnopravnosti.

Odbor je odluku doneo većinom glasova (sa 12 glasova za, jednim uzdržanim, od ukupno 13).

Za predstavnika Odbora na sednici Narodne skupštine određen je predsednik Odbora, dr Aleksandar Martinović.

Sednica je završena u 16,25 časova.

Sastavni deo ovog zapisnika čine stenografske beleške.

SEKRETAR PREDSEDNIK

dr Radoje Cerović dr Aleksandar Martinović